Marta Robežniece

Marta Robežniece (dzimusi  Rīgā) ir latviešu kamaniņu braucēja, startē divnieku sacensībās. Viņas pāriniece ir Kitija Bogdanova. Viņas ir 2024. gada Pasaules čempionāta bronzas medaļnieces sprintā un 2024. gada Eiropas čempionāta bronzas medaļas ieguvējas sieviešu divniekos.

 Karjera 
Ar kamaniņu sportu M. Robežniece sāka nodarboties 2013. gadā. Viņas pirmā trenere bija Ingrīda Amantova. Starptautiskās sacensībās sieviešu divniekiem sāka piedalīties 2021.—2022. gada sezonā, kur startēja kopā ar Kitiju Bogdanovu jauniešu A kategorijā un sezonas kopvērtējumā ieņēma otro vietu. 2022. gada Pasaules čempionātā junioriem Vinterbergā izcīnīja sudraba medaļu, piekāpjoties tikai Vācijas sportistēm. Turpat Vinterbergā notika arī pirmais Pasaules čempionāts sieviešu divniekiem, kurā komanda Robežniece/Bogdanova ieņēma astoto vietu.

2022.—2023. gada sezonā startēja junioru kategorijā, kur ieguva otro vietu Pasaules junioru kausa kopvērtējumā aiz citas latviešu ekipāžas — Viktorijas Ziediņas un Selīnas Zvilnas. 2023. gada Eiropas čempionātā junioiem ierindojās ceturtajā vietā, bet Pasaules čempionātā junioriem izcīnīja bronzas medaļu. Piedalījās 2023. gada Pasaules čempionātā pieaugušajiem Oberhofā, kur ieņēma septīto vietu sprinta sacensībās un astoto vietu divnieku pamatsacensībās.

2023.—2024. gada sezonā jau startēja pieaugušo konkurencē, kur Pasaules kausā debitēja ar 8. vietu 2024. gada janvārī Oberhofā. 2024. gada Eiropas čempionātā Insbrukā izcīnīja bronzas medaļu divnieku sacensībās kopā ar Bogdanovu, bet U-23 kategorijā — zeltu. 2024. gada Pasaules čempionātā Altenbergā divnieks Robežniece/Bogdanova izcīnīja bronzas medaļas sprinta sacensībās. Divnieku pamatsacensību pirmajā braucienā  piedzīvoja kritienu un nefinišēja, Robežniece izmežģīja plecu un bija spiesta priekšlaicīgi pabeigt sezonu, bet viņas pāriniece Bogdanova turpināja sezonu ar Andu Upīti.

2024.—2025. gada sezonas atklāšanas sacensībās  Lillehammerē divnieks Robežniece/Bogdanova ieņēma trešo vietu divnieku sacensībās. Tas Robežniecei bija pirmais goda pjedestāls karjerā Pasaules kausa posmos. Divnieku jauktajā stafetē kopā ar Mārtiņa Bota un Roberta Plūmes vīriešu ekipāžu izcīnīja otro vietu. Sezonas turpinājumā izcīnīja vēl vienu goda pjedestālu, ieņemot trešo vietu Siguldas trasē. 2025. gada Eiropas čempionātā Vinterbergā viņas ieguva piekto vietu, bet U-23 kategorijā ierindojās otrajā vietā. 2025. gada Pasaules čempionātā Vistlerā ieguva sesto vietu divnieku sacensībās, bet U-23 grupā izcīnīja sudraba medaļu.

2025.—2026. gada Pasaules kausa sezonā labāko rezultātu sasniedza Siguldā, kur ierindojās ceturtajā vietā. 2026. gada Eiropas čempionātā Oberhofā ieņēma sesto vietu. Divnieks Robežniece/Bogdanova tika iekļauts Latvijas izlases sastāvā startam . Tajās ieguva ceturto vietu.

 Atsauces 

 Ārējās saites 

 kamanas.lv profils

Kategorija:2005. gadā dzimušie
Kategorija:Rīgā dzimušie
Kategorija:Latvijas kamaniņu braucēji
Kategorija:Latvijas sportisti 2026. gada ziemas olimpiskajās spēlēs
Kategorija:Kamaniņu braucēji 2026. gada ziemas olimpiskajās spēlēs